Η πρώτη πόλη της Ελλάδας με τεχνολογία 5G, είναι από σήμερα τα Τρίκαλα, καθώς στο Δημαρχείο υπογράφηκε προγραμματική συμφωνία ανάμεσα στον δήμο Τρικκαίων, τη Γενική Γραμματεία Τηλεπικοινωνιών και Ταχυδρομείων του υπουργείου Ψηφιακής Πολιτικής, Τηλεπικοινωνιών και Ενημέρωσης και την e-trikala ΑΕ. Παράλληλα, όπως αναφέρθηκε, ο δήμος ετοιμάζει και ολοκληρωμένο πρόγραμμα γεωργίας ακριβείας (smartfarming) στο πλαίσιο του «Σχεδίου Ασκληπιός» για τα φαρμακευτικά φυτά και τον πρωτογενή τομέα γενικότερα.

Πιο αναλυτικά, η σημερινή υπογραφή της προγραμματικής συμφωνίας αφορά στη σταδιακή μετατροπή των Τρικάλων σε μία πρότυπη πόλη 5G-Ready. Αυτό θα γίνει, τονίστηκε, με την εκπόνηση μελέτης και την εφαρμογή πιλοτικού έργου δωρεάν εγκατάστασης πιλοτικού δικτύου 5G στην πόλη των Τρικάλων. Οι λύσεις τις οποίες θα προσφέρει στους πολίτες, ονομάζονται «Λύσεις Βιώσιμης Αστικής Ανάπτυξης» και αφορούν σε έξυπνη στάθμευση, έξυπνο φωτισμό, ασύρματη πρόσβαση στο διαδίκτυο, συλλογή και ανάλυση δεδομένων και τέλος, λύσεις εξυπηρέτησης του πολίτη και των επιχειρήσεων.

Οι εργασίες για να τεθούν σε λειτουργία τα συστήματα του πιλοτικού έργου εκτιμάται ότι θα διαρκέσουν, κατά προσέγγιση, 4 μήνες από την υπογραφή της προγραμματικής συμφωνίας.

Ο δήμαρχος Τρικκαίων, Δημήτρης Παπαστεργίου, τόνισε πως «αν το ίντερνετ των αντικειμένων είναι τα οχήματα για το μέλλον, η τεχνολογία 5G είναι οι λεωφόροι από τις οποίες θα περάσουν αυτά τα οχήματα».

Ο γ.γ. Τηλεπικοινωνιών και Ταχυδρομείων, Βασίλης Μαγκλάρας, από την πλευρά του, επισήμανε ότι αυτή η τεχνολογία «αλλάζει ριζικά τον τρόπο που αντιμετωπίζουμε την καθημερινότητά μας και βεβαίως τον τρόπο που επικοινωνούμε».

Πριν την υπογραφή της συμφωνίας, ο κ. Μαγκλάρας ενημερώθηκε για το smartfarming, δηλαδή την «έξυπνη γεωργία», που αποτελεί, όπως αναφέρθηκε, το επόμενο βήμα για τους αγρότες. Στο κέντρο ελέγχου του Smart Trikala, παρουσιάστηκε, σύμφωνα με τη δημοτική αρχή, η εφαρμογή συστημάτων γεωργίας ακριβείας: μέσω της τεχνολογίας, το σύστημα που εγκαθίσταται και λειτουργεί ως υπολογιστής, μετρά όλα τα δεδομένα από την καλλιέργεια (υγρασία, θερμοκρασία, άνεμο κ.λπ.) και «αποφασίζει» για διάφορες ενέργειες, όπως, η λίπανση ή το πότισμα. Ο αγρότης ενημερώνεται για αυτές τις κινήσεις του συστήματος και αναλόγως μπορεί να παρέμβει. Αυτός ο σχεδιασμός ετοιμάζεται για να λειτουργήσει με την προώθηση της καλλιέργειας φαρμακευτικών φυτών και βοτάνων, που ο δήμος Τρικκαίων υλοποιεί μέσω του «Σχεδίου Ασκληπιός», ανέφερε ο δήμαρχος Τρικκαίων κ. Παπαστεργίου.